section_heading: Radnja
paragraph_text: Iako se čini kako Ralph suosjeća s Tonyjem jer mu je konj mrtav, više je fokusiran prenijeti mu kako se Justinovo stanje poboljšava. Tony komentira kako je čudno da je konj poginuo u požaru odmah nakon što su potpisali policu osiguranja od 200.000 dolara. Ralph smjesta shvati sugestiju i smireno uvjeri Tonyja kako nije imao veze s tim. Tony nastavlja sugerirati kako vjeruje da je Ralph to učinio, čak ga upita je li se u zadnje vrijeme čuo s Corky LaNucci - osobom odgovornom za zapaljenje restorana Artieja Bucca u pilot epizodi. Ralph se uznemiri i kaže Tonyju kako je sve dobro završilo jer konj nije bio bogzna što. Tony odvraća "Isuse Kriste, ti si to učinio. Ispekao si tu životinju živu!" Ralph kaže, "Ne, nisam! Ali pa što? Bila je to jebena životinja!" Ralph nadalje sugerira kako je Tony licemjeran jer ga nije briga što kuverte s novcem stižu od ljudi kojima je nauđeno. Iznimno gnjevan, Tony udari Ralpha, oborivši ga u kuhinji. Dvojac se počne hrvati, a Ralph se neuspješno pokuša obraniti tavama, posudama, nožem i sprejem za insekte. Borba završava kad Tony zadavi Ralpha i počne udarati njegovom glavom o kuhinjski pod, vičući: "Bilo je to prekrasno, nevino stvorenje! Što ti je ona ikad učinila?" Ralph ostaje ležati mrtav na kuhinjskom podu.